Helleenien tasavallan aloite neuvoston päätöksen tekemiseksi ulkoisten rajojen ylityspaikoilla olevissa kylteissä käytettävien vähimmäismerkintöjen määrittämisestä



Virallinen lehti nro C 125 , 27/05/2003 s. 0006 - 0010



Helleenien tasavallan aloite neuvoston päätöksen tekemiseksi ulkoisten rajojen ylityspaikoilla olevissa kylteissä käytettävien vähimmäismerkintöjen määrittämisestä (2003/C 125/06) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan a alakohdan, ottaa huomioon Helleenien tasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) On tarpeen ajanmukaistaa niitä ulkoisten ilmarajojen ylityspaikoilla olevien kylttien merkintöjä, joilla osoitetaan 22 päivänä joulukuuta 1994 tehdyssä Schengenin toimeenpanevan komitean päätöksessä SCH/COM-EX(94) 17, rev 4 määrätyt tarkastustilat jäsenvaltioiden alueelle saapuvia ja/tai sieltä lähteviä henkilöitä varten, jotta otettaisiin huomioon Euroopan talousalueesta tehty sopimus sekä henkilöiden vapaasta liikkuvuudesta tehty Euroopan yhteisön ja sen jäsenvaltioiden sekä Sveitsin valaliiton sopimus. (2) On siis tarpeen määritellä yhdenmukaisella tavalla se, mitkä merkinnät on vähintään oltava niissä uusissa kylteissä, joilla osoitetaan mahdolliset matkustajien tarkastustilat ulkoisilla maa- ja merirajoilla. (3) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä päätös sido Tanskaa eikä sitä sovelleta siihen. Koska tällä päätöksellä pannaan täytäntöön Schengenin säännöstön määräykset Euroopan yhteisön perustamissopimuksen kolmannen osan IV osaston määräysten mukaisesti, Tanska päättää edellä mainitun pöytäkirjan 5 artiklan mukaisesti kuuden kuukauden kuluessa siitä, kun neuvosto on tehnyt tämän päätöksen, saattaako se päätöksen osaksi kansallista lainsäädäntöään. (4) Islannin ja Norjan osalta tämä päätös merkitsee Euroopan unionin neuvoston sekä Islannin tasavallan ja Norjan kuningaskunnan välisessä, viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tehdyssä sopimuksessa(3) tarkoitettujen Schengenin säännöstön niiden määräysten kehittämistä, jotka kuuluvat mainitun sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY(4) 1 artiklan A kohdassa tarkoitettuun alaan. (5) Tämä päätös merkitsee Schengenin säännöstön niiden määräysten kehittämistä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY(5) mukaisesti. Näin ollen Yhdistynyt kuningaskunta ei osallistu tämän päätöksen tekemiseen eikä päätös sido Yhdistynyttä kuningaskuntaa eikä sitä sovelleta siihen. (6) Tämä päätös merkitsee Schengenin säännöstön niiden määräysten kehittämistä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY(6) mukaisesti. Näin ollen Irlanti ei osallistu tämän päätöksen tekemiseen eikä päätös sido Irlantia eikä sitä sovelleta siihen. (7) Tämä päätös on vuoden 2003 liittymisasiakirjan 3 artiklan 2 kohdassa tarkoitettu Schengenin säännöstöön perustuva tai muuten siihen liittyvä säädös, ON TEHNYT TÄMÄN PÄÄTÖKSEN: 1 artikla Jäsenvaltioiden on varattava ulkoisten ilmarajojensa valtuutetuille rajanylityspaikoille erilliset tilat tarpeellisten rajatarkastusten suorittamiseksi yhteisön lainsäädännön piiriin kuuluville ja muille henkilöille. Tilat on ilmoitettava 2 artiklassa tarkoitetuin kyltein. Samoja kylttejä on käytettävä, jos jäsenvaltiot haluavat varata erilliset tilat ulkoisten maa- ja merirajojensa ylityspaikoille. 2 artikla Kylteissä, joiden näyttö voi olla sähköinen, on oltava seuraavat merkinnät: - Euroopan unionin vaakuna, jossa tähdistä koostuvan kehän sisäpuolella on kirjaimet "EU", "EEA" ja "CH", ja tähdistä koostuvan kehän alapuolella sana "CITIZENS" , ks. oheinen liite I. - ilmaisu "ALL NATIONALITIES", ks. oheinen liite II. 3 artikla Yleissääntönä on, että Euroopan unionin kansalaiset ja Euroopan talousalueesta tehdyn sopimuksen osapuolina olevien valtioiden sekä Sveitsin valaliiton kansalaiset käyttävät liitteen I mukaisella merkinnällä osoitettavaa tilaa. Kaikkien muiden kolmansien maiden kansalaiset käyttävät liitteen II mukaisella merkinnällä osoitettavaa tilaa. Jos jonkin erityisen rajanylityspaikan matkustajaliikenteessä esiintyy kuitenkin tilapäistä epätasapainoa, toimivaltaiset viranomaiset voivat luopua tämän yleissäännön soveltamisesta tilanteen tasapainoittamiseksi tarvittavaksi ajaksi. 4 artikla Maarajan ylityspaikoilla jäsenvaltiot voivat erottaa ajoneuvoliikenteen varaamalla oheisen liitteen III kylttien mukaisesti eri tilat kevyille ja raskaille ajoneuvoille. 5 artikla Kumotaan 22 päivänä joulukuuta 1994 tehdyn Schengenin toimeenpanevan komitean päätöksen SCH/COM-EX(94) 17, rev 4 liitteen (SCH/I-Front (94) 39 rev. 9) 2 kohta sekä kyseiseen liitteeseen liitetyn Schengeniä koskevien järjestelyjen käyttöönottoa ja soveltamista lentokentillä koskevan päätöksen 2 kohta. 6 artikla Tämä päätös tulee voimaan...2003. 7 artikla Tämä päätös osoitetaan jäsenvaltioille Euroopan yhteisön perustamissopimuksen mukaisesti. Tehty... Neuvoston puolesta Puheenjohtaja ... (1) ... (2) ... (3) EYVL L 176, 10.7.1999, s. 36. (4) EYVL L 176, 10.7.1999, s. 31. (5) EYVL L 131, 1.6.2000, s. 43. (6) EYVL L 64, 7.3.2002, s. 20. LIITE I >PIC FILE= "C_2003125FI.000802.TIF"> LIITE II >PIC FILE= "C_2003125FI.000902.TIF"> LIITE III >PIC FILE= "C_2003125FI.001002.TIF">